Vincent | The Grotto
Home Afrikaans Digterlike oomblik Vincent
Saam het ons in die boom gesit en rook –
ons ma’s in die kombuis, gesing en gekook.
Kleilat in die vlei op Blackrock –
sonder ‘n lat, maar met ‘n stok.
Toktokkie gespeel en vrugte gesteel in die nag –
met pense wat kramp en ouers vermy die volgende dag.
Wie het die tafel met die suurdeeg gestamp?
Gelukig is daai ou dood, anders was daar ‘n ramp.
In die Oog het ons dikwels geswem.
Altyd afdraand, twee op ‘n fiets, sonder ‘n rem.
Vissies uit die leiwatersloot geruk –
in geval, benoud en na lug gesnik.
Van die fietsbende weggery
anders het ons op ons moer gekry.
Op Ouma se plaas het ‘n stok deur jou hand gesteek,
op pad terug van die put het jy oor ‘n bos geneuk.
Kalwers gery in die stikdonker nag
grond toe gedonder en geskaterlag.
Toktokkie op die plotte… die oom met die geweer-
moeg gehardloop sonder skuiling slat ons net neer.
Maar jy het nie gehuil nie.
Dit was nie jou styl nie.
So het ons geleef –
ek en my neef.
Maar dit is alles in die verlede.
Nou glo ek, het hy vrede. – Zane Beswick